**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Φεβρουαρίου 2021, ημέρα Δευτέρα και ώρα 16.10΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου αυτής κ. Αθανασίου Καββαδά, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων» (4η συνεδρίαση - β΄ ανάγνωση).

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Ιωάννης Βρούτσης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Εμμανουήλ (Μάνος) Κόνσολας, Θεόφιλος Λεονταρίδης, Ιωάννης Μπούγας, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Δραγασάκης, Σουλτάνα Ελευθεριάδου, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κύριε Υπουργέ, κυρίες και κύριοι συνάδελφοι, αρχίζει η τέταρτη συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών με τίτλο «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων».

Θα δώσω το λόγο στους Εισηγητές και στους Ειδικούς Αγορητές για δέκα λεπτά με ανοχή και στους συναδέλφους Βουλευτές για πέντε λεπτά.

Το λόγο θα έχει ο Εισηγητής της Πλειοψηφίας, κ. Ιωάννης Πασχαλίδης για 10 λεπτά.

 **ΙΩΑΝΝΗΣ ΠΑΣΧΑΛΙΔΗΣ** **(Εισηγητής της Πλειοψηφίας):** Ευχαριστώ, κύριε Πρόεδρε.

 Κύριε Υπουργέ, κυρίες και κύριοι συνάδελφοι το σημερινό νομοσχέδιο αποτελεί απάντηση στις απαιτήσεις των καιρών για αποτελεσματικότερη λειτουργία των υπηρεσιών του δημοσίου τομέα. Δεδομένου, λοιπόν ότι η ΑΑΔΕ κατέχει ίσως την πιο νευραλγική θέση μεταξύ των δημοσίων υπηρεσιών, το παρόν νομοσχέδιο αποτελεί την αφετηρία για ένα γενικότερο σχεδιασμό δράσεων μέσω της κατάρτισης στοχοθεσίας και των δεικτών απόδοσης με στόχο τη διαρκή ανάπτυξη του ανθρώπινου δυναμικού και απώτερο σκοπό τη συνεχή βελτίωση της αποτελεσματικότητας των υπαλλήλων, την επίτευξη των στρατηγικών και υπηρεσιακών στόχων και κατ’ επέκταση την εξυπηρέτηση του κοινωνικού συνόλου.

Μέχρι σήμερα οι υπάλληλοι της ΑΑΔΕ αμείβονται μόνο βάσει αρχαιότητας και εκπαιδευτικού επιπέδου ανεξάρτητα από τα αντικείμενα εργασίας του καθενός, ποιες ευθύνες αναλαμβάνουν και σε πόσο πιεστικές και επιβαρυμένες συνθήκες εργάζονται. Τα ποσοστά κάλυψης θέσεων σε κρίσιμες υπηρεσίες της ΑΑΔΕ είναι πολύ χαμηλότερα από το μέσο όρο των ανεπτυγμένων κρατών ενώ παρατηρείται δραματική υποστελέχωση στη χερσαία συνοριογραμμή και στα νησιά και στα λιμάνια.

Δεν θα πρέπει εξάλλου να λησμονήσουμε ότι εμφανίζονται έντονα φαινόμενα αποφυγής των απαιτητικών θέσεων και υπηρεσιών, ελεγκτές, θέσεις στα σύνορα και τα νησιά, ενώ αρκετοί επιτυχόντες σε προκηρύξεις μέσω του ΑΣΕΠ αποποιούνται το διορισμό τους μόλις διαπιστώσουν τις καθαρές απολαβές που θα λαμβάνουν εκτιμώντας ότι μισθός δεν ανταποκρίνεται στα υψηλά τους προσόντα.

Έτσι παρόλο που είναι άμεση ανάγκη να στελεχωθεί η ΑΑΔΕ με υψηλά καταρτισμένο προσωπικό, η ανταπόκριση είναι περιορισμένη λόγω των χαμηλών της αμοιβών.

 Ένα ακόμη μεγάλο πρόβλημα που έρχεται να επιλύσει το υπό ψήφιση νομοσχέδιο είναι ότι ο μηχανισμός της προσωπικής διαφοράς εγκλωβίζει τους υπαλλήλους σε στασιμότητα αποδοχών, καθώς οι μισθολογικές ωριμάνσεις είναι μόνο ονομαστικές και δεν προσφέρουν πραγματική αύξηση στο πληρωτέο ποσό.

Το υπό ψήφιση νομοσχέδιο με πρωταρχικό στόχο την επιβράβευση των ικανοτήτων και τις προσπάθειες των υπαλλήλων της ΑΑΔΕ μέσω της ενίσχυσης των απολαβών τους, εισάγει μια σειρά καινοτόμων διατάξεων που θέτουν ως προτεραιότητα την αύξηση της αποδοτικότητας του προσωπικού, διασφαλίζοντας έτσι την αποτελεσματικότερη λειτουργία των υπηρεσιών της.

 Κεντρικές ιδέες που διέπουν το παρόν σχέδιο νόμου είναι οι εξής:

* Δίκαιη αντιμετώπιση με ίση αμοιβή για ίσης αξίας εργασία.
* Αμοιβή με βάση τα καθήκοντα και επομένως κινητροποίηση εργαζομένων για ανάληψη ευθύνης.
* Ανταγωνιστική πρόταση αποδοχών για την προσέλκυση ικανού στελεχιακού δυναμικού.
* Ενίσχυση αποδοχών υπαλλήλων και παροχή κινήτρων παραμονής στην συνοριογραμμή.
* Διασφάλιση των πληρωτέων αποδοχών κατά την ημερομηνία εφαρμογής του νέου μισθολογίου.
* Το σύνολο των αποδοχών είναι συντάξιμο.
* Πραγματικές αυξήσεις στο μισθό λόγω ωρίμανσης.
* Δίκαιη εξομοίωση των αποδοχών των νέων υπαλλήλων που σήμερα δεν λαμβάνουν προσωπική διαφορά.

Οι επιμέρους διατάξεις του νομοσχεδίου έχουν ήδη συζητηθεί διεξοδικά στις προηγούμενες συνεδριάσεις της Επιτροπής, γι’ αυτό το λόγο σήμερα, θα αναφέρω επιγραμματικά κάποιες συγκεκριμένες ρυθμίσεις που αντανακλούν την εν γένει φιλοσοφία του νομοσχεδίου.

Σύμφωνα, λοιπόν, με το νέο μισθολόγιο των υπαλλήλων της Ανεξάρτητης Αρχής Δημοσίων Εσόδων που θα ισχύσει από την 1η Ιουνίου 2021, οι μηνιαίες αποδοχές τους παύουν να συνάπτονται αποκλειστικά και μόνο από την προϋπηρεσία, την οικογενειακή κατάσταση ή το επίπεδο εκπαίδευσης αλλά καθιερώνεται αμοιβή βάσει του Βαθμού θέσης εργασίας και των καθηκόντων της κάθε θέσης.

Ειδικότερα, με τις διατάξεις του νομοσχεδίου ορίζεται ότι η μισθολογική κατάταξη των υπαλλήλων αποτελεί συνδυασμό μισθολογικών κλιμακίων βασικού βαθμού και του βαθμού θέσης εργασίας με τη χορήγηση ειδικής αμοιβής ανά βαθμό θέσης εργασίας. Η ειδική αμοιβή θέσης εργασίας κυμαίνεται από 100 ευρώ για τον 12ο βαθμό θέσης εργασίας έως 2.200 ευρώ για τον 1ο βαθμό.

Επίσης, το εν λόγω νομοσχέδιο επιδιώκει και την καθιέρωση του συστήματος προωθημένης μισθολογικής εξέλιξης σε μια προσπάθεια άμεσης σύνδεση της εξέλιξης αυτής, όχι μόνο με το χρόνο υπηρεσίας του υπαλλήλου αλλά και με στοιχεία αξιολόγησης του. Μάλιστα, στις περιπτώσεις που ο υπάλληλος κατά την διαδικασία αξιολόγησης βαθμολογείται ως ανεπαρκής για την υπηρεσία, διερευνάται η δυνατότητα εφοδιασμού του με επιπλέον κίνητρα επιμόρφωσης ή άλλων δράσεων βελτίωσης της απόδοσης.

Εκτός της διατήρησης των επιδομάτων της οικογενειακής παροχής και του εισοδήματος απομακρυσμένων παραμεθόριων περιοχών, παρέχεται παράλληλα η δυνατότητα προσαύξησης του εν λόγω εισοδήματος έως και 500 ευρώ το μήνα, ενώ διαμορφώνονται ελάχιστα όρια αποδοχών με τη μορφή διατήρησης ως προσωπικής διαφοράς του υφιστάμενου ύψους καταβαλλόμενων αποδοχών σε περίπτωση μείωσης λόγω της εφαρμογής του νέου μέτρου μισθολογίου σε σχέση με αυτές που ελάμβαναν οι υπάλληλοι της ΑΑΔΕ προ της έναρξης ισχύος του νόμου του νέου καθεστώτος.

Με άλλες διατάξεις του νομοσχεδίου, προβλέπεται ότι αυξάνονται ανά υπάλληλο οι ώρες απασχόλησης καθ’ υπέρβαση του υποχρεωτικού ωραρίου για απογευματινή υπερωριακή εργασία μέχρι 150 ώρες ανά εξάμηνο- από 120 που ίσχυε μέχρι σήμερα- ενώ καθορίζεται με απόφαση του Διοικητή της ΑΑΔΕ ο αριθμός των ωρών νυκτερινής, Κυριακών πέραν του πενθημέρου και λοιπών εξαιρέσιμων ημερών εργασίας των υπαλλήλων της ΑΑΔΕ στα πλαίσια διακεκριμένων σχετικών πιστώσεων. Επιπλέον, προσαυξάνεται κατά 25% η ωριαία αμοιβή μετά την 22η ώρα για υπερωριακή εργασία απογευματινών ωρών πέραν του πενθημέρου.

Μεταξύ άλλων, εξειδικεύεται η κατ’ εφαρμογή διατάξεων του ν.4389/2016 περί σύστασης της ΑΑΔΕ, η μεθοδολογία χορήγησης βραβείου επίτευξης στόχων, χορήγηση βραβείων και επιπλέον ανταμοιβής που καταβάλλεται αισίως υπό τους προβλεπόμενους όρους και προϋποθέσεις στους υπαλλήλους της σύμφωνα με τα ειδικώς οριζόμενα για το ανώτατο όριο καταβολής κάθε βαθμού ευθύνης. Να σημειωθεί, ότι το βραβείο επίτευξης στόχων καταβάλλεται στον υπάλληλο υπό την προϋπόθεση της συμμετοχής του στη διαδικασία ετήσιας αξιολόγησης.

Θα ήθελα να επισημάνω και την πρόβλεψη για πρόσληψη στην ΑΑΔΕ συνολικά 242 ατόμων των φερόμενων κατηγοριών και κλάδων με σχέση εργασίας Ιδιωτικού Δικαίου Ορισμένου Χρόνου για την αντιμετώπιση των εκτάκτων αναγκών σε προσωπικό που δημιουργούνται από τον σχεδιασμό και την υλοποίηση των μεταρρυθμιστικών προγραμμάτων και έργων Δημοσίων Επενδύσεων της ΑΑΔΕ, χρηματοδοτούμενων από το Ταμείο Ανάκαμψης και Ανθεκτικότητας με διάρκεια απασχόλησης τριάντα έξι μηνών.

Κυρίες και κύριοι συνάδελφοι. Συνοψίζοντας, θα ήθελα να τονίσω, ότι η σημερινή κυβέρνηση συναισθανόμενη απολύτως τον κομβικό και κρίσιμο ρόλο που διαδραματίζει η λειτουργία και αποτελεσματικότητα της ΑΑΔΕ στα δημόσια έσοδα, αναβαθμίζει και αξιοποιεί τους υπαλλήλους δίνοντας τους τα κατάλληλα κίνητρα και τοποθετώντας τους στο τιμόνι της μετεξέλιξης όλων των υπηρεσιών του δημόσιου τομέα.

 Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κ. Πασχαλίδη. Το λόγο έχει, ο Εισηγητής της Μειοψηφίας, ο Τρύφων Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ κύριε Πρόεδρε. Θα μπορούσαμε να είμαστε τηλεγραφικοί σήμερα και να τελειώσουμε πολύ γρήγορα γιατί υπάρχουν και άλλες κοινοβουλευτικές υποχρεώσεις, αλλά ξεκινάω την τοποθέτησή μου με ένα τεράστιο ερωτηματικό. Κάναμε τρεις συνεδριάσεις, θέσαμε ζητήματα, θέσαμε ερωτήματα, πολλά από αυτά υιοθετήθηκαν ή συμφωνούσαν με επιχειρήματα που τέθηκαν και από την κυβερνητική πλευρά, από κυβερνητικούς βουλευτές και από άλλα κόμματα και τα λοιπά. Δεν έχουμε απάντηση. Τοποθετούμαστε ως Εισηγητές χωρίς να ξέρουμε τι έγινε με όλα αυτά τα θέματα που θέσαμε. Επειδή εμείς οι αριστεροί έχουμε ένα κουσούρι να επιμένουμε στο διάλογο και να επιμένουμε και να επιμένουμε και να επιμένουμε και να ξεχνούμε το τι έκαναν κάποιοι άλλοι, δεν θα έπρεπε να έχουμε μια απάντηση σ αυτά τα ζητήματα; Δεν θέλω να ξανά θέσω όλα τα ζητήματα. Περιμένουμε την τοποθέτηση του Υπουργού ή από κάποιον άλλον εκπρόσωπο της κυβέρνησης να μας πει ακριβώς το τι συμβαίνει.

Θέλω πριν ξεκινήσω, να αναφερθώ πρώτα απ’ όλα στην τραγική απώλεια του υπαλλήλου της ΔΟΥ Κοζάνης που δυστυχώς υπέστη την επίθεση και είχε τραγική κατάληξη. Να αναφερθώ σε αυτή τη τραγική απώλεια για να τονίσω την ανάγκη ασφάλειας των φορολογικών υπηρεσιών, αλλά και γενικά των υπηρεσιών του δημόσιου τομέα. Να σας θυμίσω, ότι πολλές φορές εκεί εκφράζεται κακώς η κοινωνική οργή, διότι, αυτοί οι υπάλληλοι εκφράζουν απλά μια νομοθεσία που ψηφίζεται σε άλλα επίπεδα και σε κάθε περίπτωση πρέπει η πολιτεία να δει πώς θα συμπαρασταθεί στην οικογένεια του εκλιπόντος.

Πάρτε μια νομοθετική πρωτοβουλία κύριε Υπουργέ, νομίζω, ότι κανένας δεν θα διαφωνήσει από το κοινοβούλιο όταν έρθει στην Ολομέλεια το νομοσχέδιο γι’ αυτήν την περίπτωση. Να υπάρξει μια προσπάθεια να αντιμετωπίσουμε τα θέματα της οικογένειας. Γιατί μια οικογένεια χάνει το στήριγμά της και πρέπει να δούμε το πώς θα προχωρήσει. Νομίζω και έτσι εκτιμώ τουλάχιστον, ότι θα είναι ομόφωνη άποψη στο πώς θα δούμε τη συμπαράσταση της πολιτείας σε μια τραγική απώλεια. Επίσης, πρέπει να δούμε το πώς θα ανταμείψουμε τους υπαλλήλους της υπηρεσίας, που είτε βάλαν πραγματικά τα σώματά τους μπροστά για να προστατέψουν ή πως θα δούμε το τι κάνει η πολιτεία απέναντι σε υπαλλήλους που αντιστάθηκαν σε αυτόν που μπήκε με το τσεκούρι και άρχισε να σκοτώνει και επειδή έληξε η σύμβασή τους ή για άλλους λόγους, σταματά η εργασιακή τους σχέση.

Δεν θέλω όμως να μείνω σ’ αυτό. Θέλω να έρθω στο νομοσχέδιο. Κοιτάξτε, είμαστε σε πολύ δύσκολη θέση. Διότι, μας ήρθε η ανακοίνωση της Ομοσπονδίας Τελωνειακών Υπαλλήλων και μας μπέρδεψε λίγο ως προς αυτά που ακούσαμε από την πλευρά του Υπουργείου και της Νέας Δημοκρατίας. Εσείς υπερασπιστήκατε - και καλά κάνατε διότι αυτή είναι η δουλειά σας - το συγκεκριμένο νομοσχέδιο, αλλά η Ομοσπονδία Τελωνειακών Υπαλλήλων, όπως και η Ομοσπονδία Εφοριακών και ο Σύλλογος Επιθεωρητών, ακόμα και η ΔΑΚΕ τελωνειακών, μας έστειλε έγγραφο που λέει, ότι ομόφωνα δεν έχει πειστεί για το νομοσχέδιο. Επειδή έχουμε υπάρξει και οι δύο συνδικαλιστές, ομόφωνα η Ομοσπονδία Τελωνειακών προκηρύσσει κινητοποίηση για τη μέρα ψήφισης του νομοσχεδίου.

 Την ώρα που εμείς θα ξεκινάμε την συζήτηση, την Τετάρτη στις 11.00, έξω θα υπάρχει κινητοποίηση των υπαλλήλων του Υπουργείου Οικονομικών. Τι περιμένετε να κάνουν οι βουλευτές της αντιπολίτευσης σε αυτό το ζήτημα;

Πρέπει να δώσετε, λοιπόν, απαντήσεις, πρέπει να συζητήσετε μαζί τους, έχετε το χρόνο. Πρέπει πιθανά να αποσύρετε το νομοσχέδιο και να κάνετε διάλογο. Πρέπει να λύσετε ζητήματα. Πρέπει να βρεθεί μία λύση.

Ένα θέμα, το οποίο θα μπορούσε να έχει λυθεί και να το ψηφίσουμε όλοι μαζί και να προχωρήσει, για λόγους που έχουμε αναλύσει εδώ με επάρκεια και νομίζω συμφωνούν οι πάντες στην πλευρά της αντιπολίτευσης -και απ΄ό,τι ξέρω off the record και αρκετοί από τη συμπολίτευση- δεν μπορεί να προχωρήσει διότι επιμένετε σε διατάξεις που δεν λύνουν τα προβλήματα. Και επειδή πάλι μπορεί να ξεφύγει κάνα τηλεγράφημα ή κανένα email ενημέρωσης από το γραφείο τύπου του Υπουργείου Οικονομικών ή να δοθεί μια διαφορετική εικόνα ξεκαθαρίζω πολύ συνοπτικά. Εμείς βεβαίως και στηρίζουμε την αξιολόγηση την αξιοκρατία. Εμείς τα φέραμε και να σας θυμίσω τις αντιδράσεις δικών σας συνδικαλιστικών εκπροσώπων όταν φέρναμε τους νόμους για την αξιολόγηση και το τι έλεγαν τότε, αλλά αυτό δεν σημαίνει ότι εμείς είμαστε υπέρ αυτού που κάνει το νομοσχέδιο, διότι το νομοσχέδιο δεν προωθεί αξιολόγηση και αξιοκρατία. Προωθεί αυθαιρεσία. Προωθεί αδιαφάνεια. Προωθεί απουσία λογοδοσίας. Σ΄ αυτό εμείς δεν είμαστε υπέρ. Είμαστε υπέρ της αξιολόγησης της αξιοκρατίας. Είμαστε υπέρ του να διασφαλιστούν οι αμοιβές και να δοθεί ένα νομικό πλαίσιο σε όλο αυτό το πρόβλημα των πρόσθετων αμοιβών στο Υπουργείο Οικονομικών, όχι, όμως, αυτό που φέρνετε, διότι αυτό που φαίνεται πρώτα απ΄ όλα αφορά ένα μέρος του Υπουργείου Οικονομικών. Δηλαδή, άλλη μισθολογική τακτοποίηση θα έχει ο γενικός διευθυντής που είναι από την ΑΑΔΕ, άλλη ο γενικός διευθυντής που είναι από το ΣΔΟΕ ή από την Κτηματική Υπηρεσία ή από μία άλλη υπηρεσία του Υπουργείου Οικονομικών που δεν είναι στην ΑΑΔΕ; Θα έχει άλλη μισθολογική αντιμετώπιση;

Είμαστε κατά του νομοσχεδίου όταν αυτό αποτελεί ένα υβρίδιο ή μια κερκόπορτα για το δημόσιο για να περάσει σε άλλες λογικές και σε άλλες λειτουργίες όχι σε όφελος των πολιτών και της κοινωνίας, αλλά άλλων συμφερόντων. Είμαστε κατά, του να δοθούν υπερεξουσίες σε ένα άτομο. Πείτε μου μια υπηρεσία σε επίπεδο Ευρώπης ή σε επίπεδο πολιτισμένου κόσμου, μην φέρετε καμία χώρα περίεργη σαν παράδειγμα, που να υπάρχει αυτή η λογική του νομοσχεδίου. Και τέλος είμαστε υπέρ της ενίσχυσης του προσωπικού του Υπουργείου Οικονομικών και από τον πίνακα που έχει δημοσιοποιήσει η Ομοσπονδία Τελωνειακών φαίνεται ότι επί της δικής μας περιόδου ενισχύθηκαν με προσωπικό τις τελωνειακές υπηρεσίες και όχι μόνο. Όχι, όμως, με τη δική μας συναίνεση οι αναγκαίες προσλήψεις μόνιμου προσωπικού στο Υπουργείο Οικονομικών να γίνουν προσλήψεις συμβασιούχων.

Δώστε λύση, κύριε Υπουργέ, νομίζω ότι όλοι θα τη στηρίξουμε, ειδικά στο θέμα της οικογένειας του εφοριακού που έχασε τη ζωή του στο τραγικό επεισόδιο της Κοζάνης. Δώστε απαντήσεις και στα άλλα ζητήματα για να προχωρήσουμε συναινετικά και όπως πρέπει σ΄ αυτά τα ζητήματα.

Κύριε Πρόεδρε, όπως είδατε ήμουν συνοπτικός στο χρόνο μου διότι περιμένουμε απαντήσεις και αν χρειαστεί θα επανέλθουμε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κ. Αλεξιάδη.

 Εμείς ως προεδρείο και ως Επιτροπή, γι΄ αυτό που αναφέρθηκε ο κ. Αλεξιάδης, εκφράζουμε τη θλίψη μας καταδικάζοντας τέτοιες ενέργειες για το άτομο, το οποίο δέχθηκε επίθεση με τσεκούρι στη ΔΟΥ Κοζάνης και συλλυπούμαστε τους οικείους του.

Το λόγο έχει ο κ. Βεσυρόπουλος, Υφυπουργός Οικονομικών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):**  Ευχαριστώ, κ. Πρόεδρε.

Θα ήθελα να πω, πρώτον, ότι έχω κάνει δήλωση χθες να εκφράσω τα συλλυπητήριά μου ως αρμόδιος Υφυπουργός Οικονομικών αλλά και για όλη την πολιτική ηγεσία του Υπουργείου Οικονομικών να εκφράσουμε τα συλλυπητήριά μας στην οικογένεια του συναδέλφου εφοριακού υπαλλήλου της ΔΟΥ Κοζάνης. Νομοθετήσαμε σε πρώτη φάση για τη στήριξη της οικογένειας αυτής και ό,τι χρειαστεί θα νομοθετήσουμε για να συνεχίσουμε να τη στηρίζουμε.

Δεύτερον, για το θέμα της Ανεξάρτητης Αρχής Δημοσίων Εσόδων για τις υπερεξουσίες που είπατε, κύριε συνάδελφε, να σας θυμίσω για τελευταία φορά ότι αυτό ψηφίστηκε και η σύσταση της έγινε με το ν.4389/2016, που ήσασταν εσείς τότε Υφυπουργός και ο κύριος Τσακαλώτος ο συνάδελφος, Υπουργός Οικονομικών. Άρα, έρχεστε σήμερα, ενώ νομοθετήσατε εσείς για αυτήν εδώ την Ανεξάρτητη Αρχή Δημοσίων Εσόδων και δώσατε εσείς αυτές τις υπερεξουσίες να μας πείτε τι;

Σας ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Είναι περιττό, κύριοι συνάδελφοι, να μιλήσω και εγώ για τη συμπαράσταση στην οικογένεια του συγκεκριμένου ανθρώπου, υπαλλήλου, όπου η Βουλή θα πρέπει ομόφωνα να αποφασίσει και η κυβέρνηση να υλοποιήσει, αυτό που απαιτείται στη συγκεκριμένη περίπτωση.

Εγώ, θα μιμηθώ λίγο τον κύριο Αλεξιάδη στο αρχικό του σχόλιο και να επαναλάβω το ερώτημα, τι έχει νόημα έχει η δεύτερη ανάγνωση. Διαφωνίες καταθέσαμε επί της αρχής, επί των άρθρων, διαφωνία που προσδιορίζει τη θέση μας, δεν θα την επαναλάβω, να ξαναδιαβάσω αυτά που είπα την προηγούμενη φορά, νομίζω ότι δεν έχει νόημα, γι’ αυτό, κύριε Πρόεδρε, ο χρόνος, έτσι και αλλιώς, είναι σύντομος.

Πρέπει να σας πω, κύριε Υπουργέ, ότι ξαναδιάβασα προσεκτικά το σύνολο των τοποθετήσεων όλων των εκπροσώπων των φορέων, από τα πρακτικά της Βουλής. Ειλικρινά, είναι σπάνιες, αν όχι η πρώτη φορά, που οι θέσεις των στελεχών μιας υπηρεσίας, έρχονται καθ’ ολοκληρία σε αντιπαράθεση με τις αποφάσεις της διοίκησης. Ειλικρινά, μου κάνει μεγάλη εντύπωση, που η κυβέρνηση δεν αξιολογεί το γεγονός και δεν φέρνει αλλαγές στη προτεινόμενη ρύθμιση. Θα είχε νόημα η δεύτερη ανάγνωση, να έρθετε σήμερα και να μας πείτε, με βάση τις συζητήσεις που κάναμε, αλλάζουμε ένα, δύο, τρία, τέσσερα, πέντε πράγματα.

Δεύτερον, επειδή οι τοποθετήσεις σας παραπέμπουν συνεχώς στο παρελθόν, τι έκανες εσύ, τι κάνω εγώ, προφανώς έχουν γίνει και λάθη και έχουν γίνει λάθος από γνώμες και λάθος αποφάσεις, ή έχουν γίνει οι μισές, προχωράει, όμως, η κατάσταση και μια κυβέρνηση που θέλει να πει βλέπει μπροστά, διορθώνει τα πράγματα. Δεν σας νομιμοποιεί η πολιτική περασμένων κυβερνήσεων, να συνεχίζεται μια πολιτική σε μια αντιπαράθεση που δεν έχει κανένα νόημα. Πρέπει να αλλάξουν τα πράγματα προς το καλύτερο και εσείς δεν το κάνετε. Και θα σας πω γιατί δεν το κάνετε και θα κάνω μια παρατήρηση που έχει ευρύτερη σημασία, γιατί αυτές τις μέρες συντελούνται πολλά διαφορετικά πράγματα, σε πολλούς διαφορετικούς τομείς της δημόσιας διοίκησης.

Με αφορμή τις ρυθμίσεις που αναθέτουν στον διοικητή καθ’ ολοκληρία τις αρμοδιότητες για το βαθμολόγιο, το μισθολόγιο, τις θέσεις ευθύνης, την αξιολόγηση και γενικά κάθε διοικητική υπόσταση των υπαλλήλων της ΑΑΔΕ, η ευρύτερη παρατήρηση που θέλω να κάνω είναι η εξής: Δεν το κάνετε μόνο εσείς. Την ίδια στιγμή, πέρασε η κυβέρνηση, με την τροπολογία του κυρίου Βορίδη, πριν από λίγες μέρες, μια απόφαση, όπου για τους επικεφαλής των δημοσίων οργανισμών, εάν υπάρξει παραίτηση ή υπάρξει οποιαδήποτε διαδικασία αναπλήρωσης, δεν ισχύει η προθεσμία των τριών μηνών με βάση την οποία προέβλεπε ο νόμος να γίνουν οι διαδικασίες όλες διορισμού του επόμενου, που ας την κάνατε έξι μήνες αν αυτό ήτανε μικρό, καταργήσατε τη προθεσμία και παρατείνεται επ’ αόριστο ο μεταβατικός διοικητής. Δηλαδή, θα διορίσετε όποιον θέλετε και επειδή το ΑΣΕΠ θα λειτουργήσει με τους ρυθμούς που μπορεί να του επιβάλει η κυβέρνηση, να μην υπάρχει διορισμός αξιολόγησης κανένας και να μείνει αυτός που διορίσατε επ’ αόριστο. Αυτό είναι το δεύτερο, μετά από αυτό που κάνετε με την ΑΑΔΕ, που αναθέτετε στο διοικητή ουσιαστικά τα πάντα.

Υπάρχει και μια τρίτη, που αύριο συζητιέται, στο νομοσχέδιο που έρχεται για τα Μέσα Μαζικής Ενημέρωσης, όπου τώρα, στις Ανεξάρτητες Αρχές, καταργείται το περιθώριο των έξι μηνών ουσιαστικής αντικατάστασης των Ανεξάρτητων Αρχών που βρίσκονται σε παραίτηση στα συμβούλια τους.

Δηλαδή ξέρετε τι κάνετε τώρα; Όπου υπάρχει στο κράτος ή γύρω από το κράτος μια δυνατότητα να διορίσετε δικά σας παιδιά το κάνετε. Με γεια σας με χαρά σας. Το είπα στον κ. Βορίδη, την προηγούμενη φορά ουσιαστικά το παραδέχτηκε άνθρωπος, είπε αυτή είναι η θέση μας, αυτό θα κάνουμε. Δηλαδή, καταργείτε τις προθεσμίες, καταργείται όλα αυτά, δεν γίνεται έτσι. Αυτό το πράγμα είναι αδιανόητο αυτή την εποχή. Αδιανόητο.

Έρχομαι στο συγκεκριμένο μια διοίκηση. Θα έλεγε κανείς, ότι μια σύγχρονη διοίκηση θα έκανε αυτό που πρέπει να κάνει, που εισηγείται γενικά και αόριστα και η σημερινή κυβέρνηση. Να είναι μια διοίκηση με στόχους και αποτελέσματα, να υπάρχουν διοικητικές μονάδες που έχουν δείκτες αποδοτικότητας, που καθορίζονται σε ετήσια βάση, σε τριμηνιαία βάση σε εξαμηνιαία βάση το έργο τους, που κρίνεται το έργο τους και γίνεται μια συλλογική κρίση της μονάδας της διοίκησης. Αυτή είναι η σύγχρονη διοικητική αντίληψη. Δεν είναι κάτι άλλο από αυτό.

Με αυτή τη λογική μια διοίκηση με στόχους και αποτελέσματα έχει τρία πράγματα: Την αξιοκρατία, την αξιολόγηση και τη διαφάνεια. Κανένα από αυτά τα τρία πράγματα δεν εξυπηρετεί η σημερινή διάταξη που φέρνετε για την ανεξάρτητη αρχή δημοσίων εσόδων. Καμία από τις βασικές διαδικασίες που αφορούν μια σύγχρονη διοίκηση δεν υλοποιείται. Τι σχέση έχει, λοιπόν, αυτό με το επιτελικό κράτος, με την σύγχρονη κυβέρνηση, με το μοντέλο που προσπαθείτε να εγκαταστήσετε -ένα μοντέλο- κομματικό με σύγχρονους όρους, με σύγχρονο λεκτικό, μόνο λεκτικό.

Επί της ουσίας ξανά στήνετε το πελατειακό κράτος και μάλιστα σε ανώτερη μορφή του, όπως το στήσατε στο επίπεδο του γραφείου του Πρωθυπουργού, με τους 400 υπαλλήλους και τους 200 ανάθεση έργου-με μετακλητούς. Αυτό δεν γίνεται, δεν είναι διοικητική πολιτική μιας σύγχρονης κυβέρνησης. Και μη μας μιλάτε συνεχώς για τα μνημόνια; Ποια μνημονιακή αυτή τη στιγμή επιβολή μπορεί, να έχει οποιαδήποτε Επιτροπή της Ευρωπαϊκής Ένωσης που σε τέτοιες αποφάσεις διοικητικές, που έχουν βασικό στόχο να μην διαλύσουν τη δημόσια διοίκηση, γιατί θα τη διαλύσετε. Μου κάνει εντύπωση, πως οι φορείς ήταν όλοι εναντίον σας, σε αυτό το πράγμα ενώ αυξάνετε ο μισθός τους, αυξάνεται ο μισθός τους και οι φορείς είναι εναντίον. Δεν σας προβληματίζει το γεγονός; Δεν έπρεπε να έρθετε σήμερα με μια άλλη πρόταση, να γιατρέψετε έστω και επιφανειακά αυτή την παθογένεια, που πάτε να δημιουργήσετε; Αλλά επειδή ακριβώς είναι ομοβροντία και τα τρία θέματα έρχονται τις ίδιες μέρες, σημαίνει, ότι πήρατε κάποιες αποφάσεις ως Κυβέρνηση, δεν ξέρω αν τις πήρατε εσείς ή αν τις πίρε το Μαξίμου. Κάποιες αποφάσεις πήρατε προφανώς, για το πώς θα πορευτείτε στο κράτος από δω και πέρα.

Και μόνο για αυτό τον λόγο είναι αδιανόητο για μας να ψηφίσουμε τέτοιες διατάξεις. Αδιανόητο. Που πάνε τα πράγματα πίσω. Εμείς θα καταθέσουμε τις επόμενες ώρες μια τροπολογία, που αφορά την προσωπική διαφορά. Θέλουμε τουλάχιστον στις υπηρεσίες του Υπουργείου Οικονομικών και των εποπτευόμενων από αυτό νομικών προσώπων δημοσίου δικαίου την Ελληνική Στατιστική Αρχή, το Ελληνικό Δημοσιονομικό Συμβούλιο, την Ανεξάρτητη Αρχή Δημοσίων Εσόδων και το Διοικητικό Προσωπικό του Νομικού Συμβουλίου του Κράτους και του Ελεγκτικού Συνεδρίου, που δεν καταλαμβάνουν οι ισχύουσες μισθολογικές διατάξεις για την προσωπική διαφορά, εμείς θα καταθέσουμε μια τροπολογία που ουσιαστικά, θα λύνει αυτό το πρόβλημα της προσωπικής διαφοράς με τρόπο δίκαιο. Δηλαδή, να εφαρμοστούν οι διατάξεις των παραγράφων 2, 3 και 4 του άρθρου 45, του ν.4569/2018 για όλο το προσωπικό, που εργάζεται σε αυτούς τους φορείς ανεξάρτητα αν νεοδιορισθέντες ή υπάλληλοι που υπάρχουν σήμερα και να υπάρξει αποκατάσταση τουλάχιστο στο κατώτερο επίπεδο αυτών των ανθρώπων που και μόνο το, ότι θα υπάρξει αυτή η ανισότητα στους μισθούς τους, θα σημάνει και τη διάλυση ουσιαστικά των υπηρεσιών. Δεν πρόκειται να λειτουργήσει τίποτα και αυτό θα είναι ευθύνη της Κυβέρνησης.

 **ΑΘΑΝΑΣΙΟΣ ΚΑΒΒΑΘΑΣ (Αντιπρόεδρος της Επιτροπής):** Ευχαριστούμε τον κύριο Σκανδαλίδη.

 Το λόγο τώρα έχει η Ειδική Αγορήτρια του ΚΚΕ η κυρία Κομνηνάκα, η οποία λόγω κακοκαιρίας δεν μπόρεσε, να έχει φυσική παρουσία -έχει αποκλειστεί- και θα πάρει το λόγο μέσω τηλεδιάσκεψης.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Σας ευχαριστώ πολύ, κύριε Πρόεδρε.

Δυστυχώς δεν μπόρεσα να είμαι σήμερα δια ζώσης παρούσα στην Επιτροπή και λόγω των ακραίων καιρικών φαινομένων, αλλά και γιατί σήμερα, δυστυχώς, αποχαιρετούμε σήμερα εγώ και η λαϊκή επιτροπή Λέσβου έναν σεμνό αγωνιστή και αφοσιωμένο κομμουνιστή, τον σύντροφο Σταύρο Σκοπελίτη, ο οποίος υπήρξε για σειρά ετών Βουλευτής Λέσβου του Κ.Κ.Ε., όπου υπηρέτησε με σεμνότητα και αφοσίωση τον λαό της Λέσβου και των άλλων νησιών. Βέβαια, για να μπορέσουμε να χαιρετήσουμε τον σύντροφό μας με τον τρόπο που πρέπει, έπρεπε να παραμείνω σήμερα στη Λέσβο.

Σε σχέση με το νομοσχέδιο, τοποθετηθήκαμε αναλυτικά. Νομίζω, είναι ενδεικτικό και από τις ομιλίες των υπολοίπων Ειδικών Αγορητών, ότι παραμένει ουσιαστικά και η σημερινή δεύτερη ανάγνωση του νομοσχεδίου δεν έχει κάτι να προσθέσει, σε σχέση με τις προηγούμενες τοποθετήσεις μας, γιατί παραμένουν τα κριτήρια που θέτει η Κυβέρνηση, χωρίς αλλαγές, σ’ ένα νομοσχέδιο που έφερε και από ότι φαίνεται, συγκεντρώνει τη συνολική αρνητική τοποθέτηση, τόσο των εργαζομένων και των φορέων που τους αφορούν, όσο και των υπολοίπων Κομμάτων.

Ωστόσο, αν θέλετε, αυτό που θεωρούμε σημαντικό το είπαμε και στις προηγούμενες τοποθετήσεις μας, στο οποίο δεν αναφέρονται και τα άλλα Κόμματα, είναι ο ρόλος που καλείται να παίξει η ΑΑΔΕ. Θεωρούμε ότι αυτό είναι το κρίσιμο στοιχείο, για το οποίο επιλέγει η Κυβέρνηση να δημιουργήσει τέτοιου είδους «χαρακτήρα μισθολόγιο», που ουσιαστικά θα διαμορφώνει ένα σκληρό πυρήνα μέσα στον ίδιο τον κρατικό μηχανισμό, ένα διακριτό σώμα υπαλλήλων, ο οποίος υπό την πίεση και το πειθαναγκασμό, που θα αφορά και τον ίδιο το μισθό του, θα αναγκάζεται, θα λειτουργεί και θα προσπαθεί να είναι πιο αποτελεσματικός στην φορολεηλασία των λαϊκών στρωμάτων, στο τσάκισμα και τη φορόαφαίμαξη των εργαζομένων.

Γι’ αυτό εξάλλου, θεωρούμε, ότι η Κυβέρνηση, παρά τις αντιδράσεις που υπάρχουν στους ίδιους τους εργαζόμενους, δείχνει μεγάλη σπουδή για να φέρει και να ψηφίσει το νομοσχέδιο, γιατί έχει να κάνει με την ίδια την προετοιμασία του κράτους ώστε το αμέσως επόμενο διάστημα που εξελίσσεται η νέα οικονομική κρίση να μπορέσει να είναι πιο αποτελεσματική στο να εισπράξει μέχρι το τελευταίο ευρώ ή όσα θέλει να εισπράξει από τους αυτοαπασχολούμενους που πραγματικά στενάζουν και όλες οι αναστολές των υποχρεώσεών τους θα βρεθούν μπροστά τους, τους αμέσως επόμενους μήνες.

Είναι ενδεικτικό και διαφωνούμε με το γεγονός ότι για πρώτη φορά και πέρα από το τσάκισμα των μισθολογίων των υπαλλήλων που έχει ήδη γίνει από τα προηγούμενα χρόνια των μνημονίων και παρέμεινε με όλες τις κυβερνήσεις για τους εργαζόμενους της ΑΑΔΕ, σήμερα για πρώτη φορά, εισάγονται, ουσιαστικά κριτήρια που θα καθορίζουν το ύψος του μισθού των υπαλλήλων, όχι από τα τυπικά προσόντα και άλλα κοινωνικά στοιχεία, αλλά ουσιαστικά από το περίγραμμα της θέσης που θα καθορίζεται κάθε φορά από τους προϊσταμένους και το Διοικητή της ΑΑΔΕ, τόσο τα χαρακτηριστικά της θέσης, όσο και το ποιοι θα εντάσσονται σ’ αυτές τις θέσεις, με κριτήρια, αδιαφανή.

Θεωρούμε, ότι διαμορφώνονται οι συνθήκες για να δημιουργηθούν υπάλληλοι και εργαζόμενοι, πολλών ταχυτήτων και βέβαια, κυρίως, για να ασκούνται πιέσεις σε εργαζόμενους, ώστε να κυνηγάνε την αποτελεσματικότητα των στόχων τους με τα άρθρα που προβλέπουν τη σύνδεση του μισθού με μπόνους αποτελεσματικότητας και στοχοθεσίας, δηλαδή, στοιχεία που δεν έχουν καμία σχέση με τη λειτουργία δημόσιας υπηρεσίας, αλλά παραπέμπουν κυρίως σε ιδιωτικοοικονομικά κριτήρια, σε λειτουργία ιδιωτικών επιχειρήσεων.

Θεωρούμε ότι το νομοσχέδιο αυτό εντείνει περισσότερο τις διαφορές μεταξύ των υπαλλήλων, δημιουργείς προϋποθέσεις τόσο για συνθήκες - αν θέλετε - ανταγωνισμού και ανθρωποφαγίας μέσα στις δημόσιες υπηρεσίες, αλλά κυρίως και προϋποθέσεις αδιαφάνειας για το ποιος και με ποια κριτήρια θα τοποθετείται στην κάθε θέση.

Ακόμα, είναι προβληματικό, εκφράζουν την αντίθεσή τους όλοι οι εργαζόμενοι το ότι με εκβιαστικό τρόπο επιχειρεί η κυβέρνηση να επιβάλει αυτού του είδους την αξιολόγηση, η οποία έχει απορριφθεί συλλήβδην από τους εργαζόμενους και ουσιαστικά προσπαθεί να την επιβάλλει εκβιαστικά συνδέοντας τόσο ουσιαστικά μέρος των μισθών των υπαλλήλων όσο και την εξέλιξή τους με τη συμμετοχή ή όχι των εργαζομένων στην αξιολόγηση. Κυρίως βέβαια, γιατί έχουμε εκφράσει και τη διαφωνία μας, γιατί ο χαρακτήρας αυτής της αξιολόγησης έχει να κάνει με το ποσό - αν θέλετε - και οι ίδιοι οι υπάλληλοι είναι αποτελεσματικοί στους αντιλαϊκούς στόχους των κυβερνήσεων.

Πολύ περισσότερο, ο τρόπος που σήμερα εισάγεται την έκτακτη αμοιβή του μπόνους, θεωρούμε ότι θα δημιουργήσει ακόμα μεγαλύτερη πίεση σε εργαζόμενους, ώστε να βάζουν πιο σφιχτά τη θηλιά στα λαϊκά στρώματα για να ανταποκρίνονται προς τις φορολογικές υποχρεώσεις που αδυνατούν σήμερα να πληρώσουν, δημιουργώντας ακόμα πιο άσχημο κλίμα και συνθήκες, ακόμα δυσκολεύοντας και τις οι ίδιες τις συνθήκες εργασίας των υπαλλήλων, αναγκάζοντάς τους να δουλεύουν εξαντλητικά και να κυνηγάνε την επίτευξη αυτού του είδους των στόχων.

Ήδη έχουμε τοποθετηθεί, δεν θέλω να ξαναμπώ αναλυτικά σε συστήματα των άρθρων.

Σήμερα καταθέσαμε, η κοινοβουλευτική επιτροπή, μια τροπολογία για να επιλυθούν αυτά τα ζητήματα της αδικίας που έχουν διαμορφωθεί προς τους νεοπροσληφθέντες εργαζόμενους του Υπουργείο Οικονομικών.

Έχει εκφραστεί και από τους ίδιους και με υπομνήματα των νέων επιστημόνων, που εργάζονται και στις υπηρεσίες της ΑΑΔΕ και στις τελωνειακές και άλλες υπηρεσίες, οι οποίοι δεν λαμβάνουν σήμερα την προσωπική διαφορά.

Αντιλαμβανόμαστε, βέβαια, ότι δεν λύνεται το πρόβλημα της μισθολογικής αδικίας που έχουν υποστεί ουσιαστικά όλοι αυτοί οι εργαζόμενοι.

Ωστόσο, θεωρούμε ότι είναι το ελάχιστο που μπορεί σήμερα να κάνει το Υπουργείο, τουλάχιστον να επιλύσει αυτή την διάκριση, την αρνητική διάκριση, που υφίστανται όσοι έχουν διοριστεί και μεταταχθεί μετά το Οκτώβριο του 2018 και οι οποίοι, ουσιαστικά, εξαιρούνται από την προσωπική διαφορά κάτι βέβαια που σίγουρα δεν καλύπτει τις μισθολογικές απώλειες που είχαν όλα αυτά τα χρόνια οι δημόσιοι υπάλληλοι.

Θεωρώ, όμως, το ελάχιστο που μπορεί να κάνει το Υπουργείο, είναι να λύσει αυτή την αδικία που υπάρχει γι’ αυτούς τους εργαζόμενους.

Αναφερόμαστε στην τροπολογία, ώστε η προσωπική διαφορά να δίνεται σε όλους τους υπαλλήλους με σχέση εργασίας δημοσίου δικαίου ή ιδιωτικού δικαίου αορίστου χρόνου, συμπεριλαμβανομένων και των αποφοίτων της Εθνικής Σχολής Δημόσιας Διοίκησης και Αυτοδιοίκησης που έχουν διοριστεί και μεταταχθεί από τις 11 Οκτωβρίου 2018 και μετά και να χορηγείται προσωπική διαφορά και σε αυτούς τους υπαλλήλους, βέβαια, για να σταματήσουν να αποτελούν μια μερίδα νέων επιστημόνων, που ουσιαστικά συνεχίζουν να αμείβονται με την αθλιότητα των 700 και 800 ευρώ.

Σε αυτούς, καταλαβαίνετε, ότι όσο διατηρείται αυτό το άδικο καθεστώς, μπαίνει ακόμα πιο σφιχτά η θηλιά και η πίεση και για να αποδεχτούν τη συμμετοχή τους στη διαδικασία της αξιολόγησης, ώστε να μπορούν να συμμετάσχουν, αν θέλετε, σε υψηλότερα αμειβόμενες θέσεις, όσο βέβαια και να κυνηγάνε με κάθε τρόπο, την επίτευξη των αντιλαϊκών στόχων, για να μπορέσουν να λάβουν αυτά τα έκτακτα επιδόματα, bonus και τα επιδόματα στοχοθεσίας.

Συνολικά, διαφωνούμε με το νομοσχέδιο. Θα καταψηφίσουμε το νομοσχέδιο και επί της αρχής και θα τοποθετηθούμε με την ψήφο μας στα συγκεκριμένα άρθρα. Ιδίως, βέβαια, γιατί θεωρούμε ότι η στόχευση των αλλαγών αυτών, έχουν να κάνουν με αυτόν τον ίδιο το χαρακτήρα της ΑΑΔΕ, ως τον σκληρό πυρήνα του κράτους, που παλεύει να πετύχει και να πιέσει περισσότερο τους εργαζόμενους και τα λαϊκά στρώματα, στο να συμβάλουν στα φορολογικά έσοδα του κράτους. Κάτι που το κάνουν, ήδη, σε πολύ μεγάλο βαθμό, την ώρα που μεγάλοι επιχειρηματικοί όμιλοι, με την ασυλία και με τη βούλα του κράτους, απαλλάσσονται.

Περιμένουμε να ακούσουμε και την τοποθέτηση του Υπουργού και σε σχέση και με την τροπολογία που έχει καταθέσει το Κ.Κ.Ε. και σε σχέση με τις υπόλοιπες επισημάνσεις και παρατηρήσεις που έχουμε κάνει στις προηγούμενες τοποθετήσεις μας.

Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παναγιώτα (Νόνη) Δούνια, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Εμμανουήλ (Μάνος) Κόνσολας, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτης Καππάτος, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κυρία Κομνηνάκα.

Από την πλευρά του Προεδρείου και των μελών της Επιτροπής Οικονομικών Υποθέσεων, εκφράζουμε και εμείς τα θερμά μας συλλυπητήρια στην οικογένεια του εκλιπόντος, του πρώην βουλευτή Λέσβου του Κομμουνιστικού Κόμματος Ελλάδος, Σταύρου Σκοπελίτη, ο οποίος υπήρξε βουλευτής για 13 χρόνια στο νησί της Λέσβου. Και βέβαια, εκφράζουμε και στο Κομμουνιστικό Κόμμα Ελλάδας, τα συλλυπητήριά μας.

Το λόγο έχει ο Ειδικός Αγορητής της Ελληνικής Λύσης, κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης) :**  Ευχαριστώ πολύ κύριε Πρόεδρε.

Εκφράζουμε και τα δικά μας συλλυπητήρια για το συνάδελφο από το ΚΚΕ και παράλληλα, εκφράζουμε τη συμπαράσταση όλων μας, στην οικογένεια του υπαλλήλου της Εφορίας. Ελπίζουμε να φροντίσει η Κυβέρνηση την οικογένειά του, όσο το δυνατόν καλύτερα μπορεί.

Θέλουμε τώρα, πρώτα απ’ όλα, να ευχαριστήσουμε τον Υφυπουργό, που επιβεβαίωσε αυτά που είπαμε την προηγούμενη φορά. Το ότι τόνισε, δηλαδή, δύο φορές, πως το νομοσχέδιο που συζητάμε σήμερα, αποτελεί μνημονιακή υποχρέωση και προαπαιτούμενο της Κυβέρνησης του ΣΥΡΙΖΑ. Επομένως, ότι ένιωσε, πράγματι, την ανάγκη, να μεταφέρει την ευθύνη στο ΣΥΡΙΖΑ, οπότε πως, προφανώς, δεν συμφωνεί με το σχέδιο νόμου, ούτε ο ίδιος, ούτε η Κυβέρνηση που εκπροσωπεί.

Αιτιολόγησε, βέβαια, τη θέση του, ισχυριζόμενος πως το κράτος έχει συνέχεια και ότι αυτό αποτελεί προϋπόθεση της αξιοπιστίας του. Ακριβώς όπως στην περίπτωση των Σκοπίων, όπου ναι μεν, η Νέα Δημοκρατία δεν συμφωνεί με τη Συνθήκη των Πρεσπών, αλλά θεωρεί πως είναι υποχρεωμένη να την τηρήσει. Παραδόξως, όμως, παρά το ότι τα Σκόπια δεν την τηρούν ούτε καν στο ελάχιστο, εξάγοντας προϊόντα με το όνομα της Μακεδονίας και κοστίζοντας τεράστια ποσά στους Μακεδόνες παραγωγούς μας, οι οποίοι έχουν δαπανήσει πάρα πολλά στη διαφήμιση της ονομασίας προέλευσης, για αρκετά χρόνια.

Ο Υφυπουργός είπε, επίσης, πως θεωρεί ότι έχουμε αφήσει πίσω μας το τοξικό κλίμα του παρελθόντος, σε ότι αφορά το δίπολο μνημόνιο – αντιμνημόνιο, κατά τον δικό του, βέβαια, χαρακτηρισμό. Δεν γνωρίζουμε τι ακριβώς εννοεί, ενώ ίσως δεν έχει καταλάβει ούτε αυτός, ούτε η Κυβέρνησή του, πως έχει επικρατήσει, πλέον, η άποψη του αντιμνημονίου. Αφού δεν διανοήθηκε κανένα κράτος στην Ευρώπη, να αντιμετωπίσει την ύφεση του 2020, με κάποιο μνημόνιο, όπως ονομάζεται στην ουσία, η πολιτική λιτότητας που κατέστρεψε κυριολεκτικά την Ελλάδα τα τελευταία χρόνια.

Ο Υπουργός Οικονομικών, άλλωστε, κατηγόρησε εδώ, σ’ αυτήν την Επιτροπή, το ΠΑΣΟΚ, πως έφερε τα μνημόνια στην Ελλάδα, οπότε, ασφαλώς, συμφωνεί με την καταστροφικότητά τους.

Απλά, η κυβέρνηση υπό τον κύριο Σαμαρά τότε, έκανε μία μεγαλοπρεπή κυβίσθηση όσον αφορά την πολιτική της των Ζαππείων, όχι μόνο εφαρμόζοντας μνημόνια, με εξαίρεση βέβαια το 2014, αλλά πολύ χειρότερα, υπογράφοντας τη μετατροπή της χώρας μας σε άβουλη αποικία χρέους της Γερμανίας με το PSI. Ο Υφυπουργός επιβεβαίωσε επιπλέον, την απόλυτη αυτοτέλεια και ανεξαρτησία της ΑΑΔΕ από το κράτος μας, κάτι που στην ουσία έκανε ο διοικητής της ΑΑΔΕ, μέσω της μη απάντησης του σε καμία απολύτως ερώτηση μας, όπως διαπιστώσαμε από την ανάγνωση των πρακτικών. Καμία δεν απάντησε.

Έχοντας τώρα αναφερθεί λεπτομερώς στον τρόπο που λειτουργεί η ΑΑΔΕ και προς όφελος ποιων, θεωρούμε ντροπή για τη χώρα μας, να της παρέχουμε επιπλέον εκτός από τα 500 εκατομμύρια που μας κοστίζει κάθε χρόνο, τη δυνατότητα στελέχωσής της, με φθηνό ελληνικό προσωπικό, έτσι ώστε να απομυζούν αυτοί που την ελέγχουν, φθηνότερα και καλύτερα τους Έλληνες. Με κριτήριο άλλωστε, την τεράστια διαχειριστική αποτυχία της κυβέρνησης, η οποία προξένησε ζημία στην Ελλάδα ύψους 24,1 δισεκατομμύρια ευρώ το 2020, το 2021 πιθανότατα το ίδιο, αφού ήδη έχει δηλώσει ότι θα διπλασιαστεί το έλλειμμα που είπε η ίδια με τον προϋπολογισμό, είναι φανερό πως ο υπερ διπλασιασμός του αριθμού των υπαλλήλων της ΑΑΔΕ, έχει στόχο φοροεισπρακτικές επιθέσεις στις δύστυχες μικρομεσαίες επιχειρήσεις, που ήδη υποφέρουν τα πάνδεινα από τα απρογραμμάτιστα και αλλεπάλληλα κλειδώματα, για να καλυφθούν οι ζημιές του δημοσίου.

Όσον αφορά τώρα την ακρόαση των φορέων, το γεγονός ότι κανένας απολύτως δεν υποστήριξε το νομοσχέδιο, ενώ σύμφωνα με τον πρόεδρο της ομοσπονδίας εργαζομένων δεν υπήρξε διάλογος, είναι αρκετό για να το καταψηφίσουμε όλοι μας. Αν και ίσως ο ΣΥΡΙΖΑ στηρίξει την κυβέρνηση, επειδή όπως είπε ο Υφυπουργός είναι δική του μνημονιακή δέσμευση. Ελπίζουμε βέβαια, να μην το κάνει, αφού θα ήταν λάθος και είναι καιρός να αρχίσει να διορθώνει τα λάθη του.

Στα υπόλοιπα άρθρα του σχεδίου νόμου, αν και οι απόψεις μας δεν έχουν ιδιαίτερη σημασία αφού πρόκειται για μία ακόμη μνημονιακή υποχρέωση, οπότε η συζήτηση που διεξάγεται εδώ είναι προσχηματική, τα εξής. Στο άρθρο 12, το νέο ειδικό μισθολόγιο είναι άδικο για τους υπαλλήλους που διορίστηκαν στην ΑΑΔΕ μετά την 11η Οκτωβρίου του 2018, οι οποίοι θα συνεχίσουν να αμείβονται με χαμηλότερες αποδοχές από τους υπαλλήλους που λαμβάνουν την προσωπική διαφορά, ενώ διαθέτουν τα ίδια τυπικά προσόντα και επιτελούν το ίδιο έργο, υπό τις ίδιες εργασιακές συνθήκες. Στους υπαλλήλους που δεν λαμβάνουν την προσωπική διαφορά, ανήκουν και οι υπάλληλοι που συμμετείχαν στον απαιτητικό γραπτό διαγωνισμό της προκήρυξης 1Γ/2017. Κατάφεραν να διακριθούν σε πάρα πολύ απαιτητικές εξετάσεις και τοποθετήθηκαν στις θέσεις, που προβλέπονται από τον ΑΣΕΠ, αφού παρακολούθησαν το υποχρεωτικό πρόγραμμα εκπαίδευσης 9μηνης διάρκειας στη φορολογική και τελωνειακή ακαδημία. Οι αποδοχές τους, της τάξης των 780 ευρώ είναι πολύ χαμηλές, ενώ βρίσκονται σε πλήρη αναντιστοιχία σε σχέση με το εάν ο υπάλληλος υπαγόταν στην προσωπική διαφορά, που είναι ίση με περίπου 1.250 ευρώ.

Όσον αφορά το άρθρο 13, δεν προκύπτει καμία αύξηση στις αμοιβές των υπερωριών, ούτε κάποια πρόβλεψη για τις μετακινήσεις των υπαλλήλων εκτός έδρας που πληρώνουν για τη διατροφή και τη μετακίνησή τους, στα πλαίσια βέβαια των αρμοδιοτήτων τους. Επίσης, θα πρέπει οι ώρες υπερωριών να είναι 300 ανά έτος και όχι 150 ανά εξάμηνο, για την εξυπηρέτηση των υπαλλήλων που κάποιους μήνες, ειδικά στο δεύτερο εξάμηνο δηλαδή τους καλοκαιρινούς και στο τέλος του έτους, μπορεί να ξεπεράσουν τις 150 ώρες.

Σχετικά με το άρθρο 14, όπου προβλέπονται σειρά επιπλέον αμοιβών χωρίς σαφές πλαίσιο, υπάρχει κίνδυνος κατάχρησης.

Ενώ το άρθρο 15 μετατρέπει τους εφοριακούς σε κυνηγούς κεφαλών κυριολεκτικά, χωρίς να αναφέρει τι θα συμβεί εάν το πρόστιμο που επιβάλλουν ακυρωθεί δικαστικά. Πρόκειται για μία απαράδεκτη διάταξη, που προοιωνίζει φοροεπιδρομές, για να καλυφθούν οι τεράστιες ζημιές που έχει προκαλέσει στο κράτος η απίστευτη κακοδιαχείριση της κυβέρνησης, η οποία δυστυχώς συνεχίζεται.

Ο Πανελλήνιος Σύλλογος Οικονομικών Επιθεωρητών θεωρεί πως στα άρθρα 11, 15 και 20 περιέχονται σοβαροί εκβιασμοί και θα καταθέσουμε στα πρακτικά την τοποθέτηση του.

Στο άρθρο 16, το θέμα δεν είναι το ανώτατο επίπεδο που όμως είναι πολύ υψηλό, αλλά η κατάργηση των αδικιών της προσωπικής διαφοράς, με την οποία ευνοούνται οι παλαιότεροι υπάλληλοι, ενώ οι νεότεροι, με πολλαπλάσια προσόντα, αδικούνται. Εκτός αυτού, για ποιο λόγο εισάγετε ειδικό καθεστώς για τους υπαλλήλους της ΑΑΔΕ έναντι των λοιπών δημοσίων και ιδιωτικών υπαλλήλων;

Στο άρθρο 18, γιατί χωρίς προσαυξήσεις; Σε κάθε περίπτωση επιστροφής αχρεωστήτων καταβληθέντων ποσών, προβλέπονται προσαυξήσεις. Για ποιο λόγο αυτή η ειδική μεταχείριση;

Στο άρθρο 19, δεν υπάρχει πρόβλεψη οι υπάλληλοι που δεν μπορούν να συμμετέχουν στην αξιολόγηση, λόγω ειδικών συνθηκών, να αμείβονται βάσει των διατάξεων του νομοσχεδίου. Εκτός αυτού, σε περιπτώσεις τοποθέτησης σε διαθεσιμότητα δεν γίνεται διάκριση, όσον αφορά τους λόγους, με αποτέλεσμα να υπάρχει η πιθανότητα να αμείβονται άτομα που ελέγχονται για ποινικά αδικήματα, πλαστογραφίες, εκβιασμούς κ.λπ.. Εν προκειμένω, κατά τη δική μας πρόταση, θα ήταν προτιμότερο τα χρήματα να καταβάλλονται αφού έχει ολοκληρωθεί η σχετική διαδικασία.

Στο άρθρο 20, δεν αναγνωρίζεται ο χρόνος εργασίας στον ιδιωτικό τομέα για την άνοδο μισθολογικού κλιμακίου. Το γεγονός ότι η καταβολή της ειδικής αμοιβής θα εξαρτάται από τη συμμετοχή στη διαδικασία ετήσιας αξιολόγησης, για την οποία οι τρεις ομοσπονδίες εργαζομένων του Υπουργείου Οικονομικών έχουν προκηρύξει απεργία- αποχή με ποσοστό συμμετοχής άνω του 90% και έχουν προσφύγει δικαστικά εναντίον της Κανονιστικής απόφασης, μπορεί να χαρακτηριστεί μόνο ως εκβιασμός συμμετοχής σε μία διαδικασία που το σύνολο των εργαζομένων έχει απορρίψει.

Στο άρθρο 21, διαβλέπουμε κίνδυνο φωτογραφικής διάταξης, ενώ το άρθρο 23 εξαιρεί την οποιαδήποτε αλλαγή στα περιγράμματα θέσης από την γνωμοδότηση του Υπουργείου Εσωτερικών. Το γεγονός αυτό σημαίνει ότι θα γίνονται με κανονιστικές αποφάσεις του Διοικητή της ΑΑΔΕ. Ενώ θα έπρεπε να επανέλθει η γνωμοδότηση του Υπουργείου Εσωτερικών ως απαραίτητη προϋπόθεση για οποιαδήποτε αλλαγή.

Τέλος, με το άρθρο 24 προσλαμβάνονται ένα σωρό άτομα χωρίς να αναφέρονται τα κριτήρια. Ποιος αποφασίζει, με ποια διαδικασία;

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Το λόγο ζήτησε η Ειδική Αγορήτρια του Κομμουνιστικού Κόμματος Ελλάδος, κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κουμμουνιστικού Κόμματος Ελλάδος)**: Ευχαριστώ πολύ, κύριε Πρόεδρε. Ζήτησα ξανά το λόγο γιατί δεν είχα αρχικά καλό ήχο για να εκφράσω και εγώ, εκ μέρους του ΚΚΕ, τη συμπαράσταση και τα συλλυπητήρια στην οικογένεια του εκλιπόντος υπαλλήλου της ΔΟΥ Κοζάνης.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Οι καιρικές συνθήκες δεν επέτρεψαν να παρευρίσκεται με φυσική παρουσία ο Ειδικός Αγορητής του ΜέΡΑ25 κύριος Κρίτων - Ηλίας Αρσένης. Θα πάρει το λόγο μέσω τηλεδιάσκεψης για δέκα λεπτά.

**ΗΛΙΑΣ – ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25)**: Ευχαριστώ πολύ, κύριε Πρόεδρε. Θα ήθελα κι εγώ, εκ μέρος του ΜέΡΑ25, να εκφράσω τα συλλυπητήρια στους οικείους, αλλά και τους συναδέλφους του εκλιπόντα εργαζόμενου στη ΔΟΥ Κοζάνης, αλλά και στην πολιτική οικογένεια του Κομμουνιστικού Κόμματος Ελλάδος.

Το νομοσχέδιο που συζητάμε είναι η συνέχεια των μνημονίων. Μιλάμε για την μισθολογική ενίσχυση συγκεκριμένων εργαζόμενων στελεχών της Ανεξάρτητης Αρχής Δημοσίων Εσόδων. Μιας Ανεξάρτητης Αρχής, που δεν ελέγχει το ελληνικό κράτος. Όχι επειδή είναι ανεξάρτητη. Δεν είναι όπως οι υπόλοιπες ανεξάρτητες αρχές.

Είναι μια Aρχή στην οποία διορίζει μέλη, επιβάλλει ανθρώπους η Τρόικα, οι Θεσμοί, η Ευρωπαϊκή Επιτροπή. Αυτό δεν πρέπει να το ξεχνάμε. Δεν πρέπει να ξεχνάμε και δεν θα μας γίνει συνήθεια ποτέ ότι σε αυτή τη χώρα το φορολογικό λογισμικό δεν ανήκει στην Κυβέρνηση, στο κράτος. Ότι η Αρχή Δημοσίων Εσόδων δεν ελέγχεται από το κράτος ούτε φυσικά οι τελωνειακοί έλεγχοι και τα λοιπά.

 Εδώ πέρα έχουμε την ενίσχυση μισθολογικά συγκεκριμένων εργαζομένων στην ΑΑΔΕ, οι οποίοι όμως δεν ενισχύονται αυτομάτως για την εργασία τους. «Όλα πηγαίνουν στα χέρια» του Διοικητή της ΑΑΔΕ. Ο Διοικητής θα αποφασίζει ποιος θα λαμβάνει τι πέρα από το βασικό μισθό, πέρα από το μισθολόγιο του δημοσίου και όταν ο Διοικητής αποφασίζει ότι μπορεί να λαμβάνει κάποιος εργαζόμενος πολύ λίγο παραπάνω, αυτό θα είναι αναντίστοιχο, θα είναι πολύ παραπάνω από αυτό που θα λαμβάνει ο ίδιος ο εργαζόμενος σε μια θέση που ελέγχεται ακόμα από το δημόσιο, κάνει και την ίδια τη δουλειά στο Υπουργείο Οικονομικών όπου θα έπρεπε να ανήκει η ΑΑΔΕ σήμερα.

 Έτσι μιλάμε για μια «διάλυση» του ενιαίου μισθολογίου. Θα έλεγα είναι αυτό μια «διάλυση», όμως, προκειμένου είναι μια «διάλυση» στην ουσία των συλλογικών συμβάσεων. Δηλαδή, βλέπουμε ότι υπάρχει ένα διευθυντικό δικαίωμα στην αμοιβή. Αυτό θεσμοθετείτε εδώ πέρα. Διευθυντικό δικαίωμα στο ποιος θα πάρει παραπάνω, ποιος θα έχει αξιοβίωτο, ποιος έχει μισθό, ο οποίος του επιτρέπει να βιοποριστεί επαρκώς. Αυτά συζητάμε εδώ πέρα.

Τώρα κι εμείς περιμένουμε με πολύ ενδιαφέρον να δούμε τελικά την στάση του ΣΥΡΙΖΑ, ο όποιος είχε φέρει την δημιουργία της ΑΑΔΕ και τον έλεγχό της από τους Θεσμούς το 2017 και μας έκανε εντύπωση ότι ήταν μέχρι στιγμής το μόνο κόμμα που επιφυλάχθηκε για την Ολομέλεια στο συγκεκριμένο νομοσχέδιο.

 Αυτό που είναι ουσιαστικό είναι ότι δεν υπάρχει εθνική κυριαρχία όταν κάποιος από το εξωτερικό, στην ουσία ελέγχει τον φορέα που ελέγχει τα έσοδα, το λογισμικό των πολιτών, πόσο μάλλον τους τελωνειακούς ελέγχους. Γι’ αυτό, εμείς αυτό που ζητάμε είναι τα αυτονόητα, να ξαναγίνει μια Γενική Γραμματεία Δημοσίων Εσόδων, η οποία δεν θα είναι τίποτα άλλο από την ΑΑΔΕ που θα καταργηθεί, να ξαναγίνει, να γίνει μια Γενική Γραμματεία Πληροφοριακών Συστημάτων και Φορολογικού Λογισμικού όπου θα πάει ο έλεγχος του λογισμικού του φορολογικού της Ελλάδας όπως γίνεται σε κάθε χώρα. Αν το πρόβλημα ήταν η αυτονομία από ρουσφέτια, το ΜέΡΑ25 έχει μία λύση, η οποία είναι πάγια για όλους τους τομείς της πολιτικής στην Ελλάδα. Ένα συμμετοχικό όργανο που θα αποτελείται κατά το ένα τρίτον από τους εκλεγμένους, από τα εκλεγμένα κόμματα που αντιπροσωπεύουν την απόφαση των πολιτών στις εκλογές, ένα τρίτο από κληρωτούς ειδικούς επιστήμονες, φοροτεχνικούς μηχανικούς πληροφορικής και τα λοιπά και ένα τρίτο από κληρωτούς δικαστές.

 Αυτά τα όργανα, που οι κληρωτοί θα ανανεώνονται σε τακτά χρονικά διαστήματα ίσως και λιγότερο από χρόνο, θα μας επιτρέψουν να αρθεί το Σώμα, να υπάρχει ανεξαρτησία στις αποφάσεις και της Γενικής Γραμματείας Δημοσίων Εσόδων. Θα μπορούν να εκλέγονται από αυτά τα Σώματα Γενικοί Γραμματείς. Ναι, αυτό θα ήταν ανεξαρτησία, αλλά πραγματική ανεξαρτησία, όχι ανεξαρτησία από την Κυβέρνηση για να υπάρχει ο έλεγχος από την Ευρωπαϊκή Επιτροπή και τους Θεσμούς, αυτό που έχουμε σήμερα, αυτό που «πέρασε» ο ΣΥΡΙΖΑ και ενισχύει η Νέα Δημοκρατία.

Εμείς, όμως, ερχόμαστε ξανά για τέταρτη φορά αν δεν κάνω λάθος φορά για να καταφέρουμε σαν κόμμα καθολικό ένα νομοσχέδιο που έχει θέματα του Υπουργείου Οικονομικών και φέρνει το θέμα της φορολογίας στα νησιά.

Είναι ένα μνημονιακό μέτρο, το οποίο εφόσον τόσο η Ν.Δ. όσο και ο ΣΥΡΙΖΑ πιστεύετε ότι έχουν στα μνημόνια δεν υπάρχει κανένας λόγος να διατηρείται. Χρειάζεται, πόσο μάλλον σήμερα, με την κρίση στον τουρισμό και με την κρίση στην οικονομία να αποκατασταθεί ο Φ.Π.Α στα προ μνημονιακά επίπεδα, ιδιαίτερα για τα νησιά. Δεν πρέπει να ξεχνάμε ότι είναι ευρωπαϊκή μας υποχρέωση μέσα από ψηφίσματα που και εγώ τότε ως Ευρωβουλευτής εισηγήθηκα στο Ευρωπαϊκό Κοινοβούλιο και ψηφίστηκαν αλλά και από το νόμο, το σύνταγμα το ευρωπαϊκό, είναι υποχρέωσή μας η νησιωτικότητα να συνεπάγεται συγκεκριμένων πολιτικών για την ανακούφιση των πολιτών για το διαφορετικό κόστος στις μεταφορές που σημαίνει προϊόντα και υπηρεσίες.

Αυτό το στοιχειώδες ζητάμε και η κυβέρνηση μας το έχει απορρίψει ξανά και ξανά από την τροπολογία για τυπικούς λόγους. Άλλοτε επειδή θεωρείται εκπρόθεσμη, παρόλο το ότι εκπρόθεσμες είναι όλες οι τροπολογίες που φέρνει η κυβέρνηση, άλλοτε επειδή θεωρήθηκε ότι δεν είναι σχετικό το νομοσχέδιο ενώ τα καταθέτουμε κατά κόρον σε φορολογικά νομοσχέδια. Ζητάμε από την κυβέρνηση να πάρει μια ξεκάθαρη θέση για το ζήτημα και να μας πει αν το δέχεται χωρίς προφάσεις, αν δέχεται την αποκατάσταση του Φ.Π.Α στα προμνημονιακά για τα νησιά ή όχι.

Εμείς, θα τα καταθέτουμε σε κάθε νομοσχέδιο μέχρι να σταματήσουν τα προσχήματα και να μας πείτε ξεκάθαρα τι πιστεύετε, και κατά τη γνώμη μας, να το αποδεχτείτε.

 Ευχαριστώ θερμά.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κύριε Αρσένη.

Ολοκληρώθηκαν οι τοποθετήσεις των Εισηγητών και των Ειδικών Αγορητών.

Το λόγο έχει ο κ. Τσακλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ**,** κύριε Πρόεδρε. Αρχίζω και εγώ όπως και οι προηγούμενοι που είπανε ότι είναι εντυπωσιακό να βλέπουμε ένα νομοσχέδιο που όλοι οι φορείς είναι εναντίον, εκτός από το Διοικητή, που κι αυτό είναι λίγο παράξενο. Θα περίμενα ένα νομοσχέδιο που θα τον δυσκόλευε σε κάποια σημεία όχι για την αποτελεσματικότητά του προφανώς αλλά για τη λογοδοσία που θα είχε και να έχει και αυτός ενστάσεις. Φάνηκε ότι αυτό δεν υπάρχει. Αλλά το πιο σημαντικό είναι όλοι οι φορείς, και σκέφτομαι γιατί; Ένας λόγος είναι ότι έχουν εύλογα επιχειρήματα. Ένας άλλος λόγος είναι, ότι θα μπορούσαν να συζητήσουνε κάποιες από τις διατάξεις, κάποιες από τις αρχές του νομοσχεδίου αν υπήρχε περισσότερη εμπιστοσύνη. Και νομίζω, ότι ένας λόγος που βλέπετε αυτή την αντίθεση με τους φορείς είναι η έλλειψη εμπιστοσύνης.

Θέλω, κύριε Υπουργέ, να σας θυμίσω κάτι που ίσως δεν το ξέρετε στην ιστορία των επιχειρήσεων, ότι προς το τέλος του 19ου αιώνα και αρχάς του 20ου αιώνα, οι ιδιωτικές επιχειρήσεις τα εργοστάσια, όλα τα εργοστάσια, σταμάτησαν την πληρωμή με το κομμάτι κάτι που ήταν πολύ σύνηθες στο 19ο αιώνα και το σταμάτησαν οι ίδιοι χωρίς νομοθετική πρωτοβουλία, γιατί παρατηρήσανε ότι όταν πληρώναμε τους εργαζόμενους και εργαζόμενες με το κομμάτι αυτό «χτυπούσε» τη συνεργασία ανάμεσα των εργαζομένων. Δηλαδή, αν υπήρχε αυτός ο ανταγωνισμός εγώ να παράγω περισσότερα καρφιά, περισσότερα πουκάμισα, ή ότι τι ήταν το εργοστάσιο σε σχέση με κάποιον άλλο εργαζόμενο, προφανώς δεν θα μοίραζα τη γνώση μου, δεν θα συνεργαζόμουν με το δικό του / της μηχάνημα αν δεν δούλευε και γι’ αυτό, οι ίδιες επιχειρήσεις απομακρύνθηκαν από αυτή την πληρωμή με το κομμάτι.

Άρα, σε ένα τέτοιο νομοσχέδιο, βεβαίως, μπορούμε να συζητήσουμε και μπόνους και κάποια κίνητρα, κάποια στοιχεία ανταγωνισμού αλλά από την άλλη μεριά, δεν πρέπει να χαθεί η συνεργασία, αυτό που λένε οι Γάλλοι «spit de l’ecole», δηλαδή, ένα αίσθημα των εργαζομένων, πόσο μάλλον εργαζόμενων στον δημόσιο τομέα όπου η συνεργασία είναι πιο σημαντική να μπορούν να προσφέρουν τη δημόσια υπηρεσία που χρειάζεται.

Πολύ φοβάμαι, ότι δεν το έχετε σκεφτεί το πόσο σημαντικό είναι η εμπιστοσύνη μέσα στον δημόσιο τομέα. Υπήρχε ένα πλαίσιο αξιολόγησης υπαλλήλων πριν από αυτό το νομοσχέδιο, τοποθέτησης ή επιλογής προϊσταμένων και μισθολογική εξέλιξη. Δεν το αλλάζετε αυτό, αλλά τι κάνετε; Φέρνετε ένα νομοσχέδιο εντός αυτού του πλαισίου του δημοσίου τομέα και λέτε ότι ένας διοικητής μπορεί να το αλλάξει μόνος του. Δεν υπάρχει αυτό το πλαίσιο. Η αξιολόγηση των υπαλλήλων, η τοποθέτηση - επιλογή των προϊσταμένων, η μισθολογική εξέλιξη. Ένας διοικητής σε μία ανεξάρτητη αρχή μπορεί αυθαιρέτως να κάνει τις αλλαγές που αυτός νομίζει. Δεν είναι τρόπος αυτός να δημιουργήσει αυτή την εμπιστοσύνη και της συνεργασία. Το ένα κομμάτι, είναι οι εργασιακές σχέσεις. Γιατί όπως καταλαβαίνετε, ο δημόσιος υπάλληλος έχει ένα πλάνο ζωής. Θέλει να οργανώσει τη ζωή του, να μπορεί να καταλάβει τι εισόδημα θα έχει. Δεν μπορεί να είναι τόσο αυθαίρετο. Δηλαδή, δεν μπορεί να εξαρτάται τόσο πολύ από κάποια απόφαση της διεύθυνσης. Ούτε αυτό δημιουργεί εμπιστοσύνη. Πόσο μάλλον αν οι αμοιβές έχουν μεγάλη διαφορά μέσα από τη βαθμολόγηση και μετά τη μισθοδοσία. Είναι άλλο κάποιος εργαζόμενος να έχει 10% - 15% bonus κι είναι αλλιώς να έχει τελείως διαφορετικό μισθό. Είναι άλλο να έχουμε ελεγκτές εντός του Υπουργείου της ΑΑΔΕ, που τους αντιμετωπίζουμε τελείως διαφορετικά από έναν ελεγκτή στο Υπουργείο Οικονομικών, ένα ελεγκτής στο Υπουργείο Οικονομίας, Μεταφορών και πάει λέγοντας. Αυτό δεν δημιουργεί το «spit de l'ecole». Δεν δημιουργεί αυτή την αίσθηση του κοινού εγχειρήματος που οι εργαζόμενοι και εργαζόμενες εντός του δημόσιου τομέα πρέπει να παλέψουμε μαζί.

Δεν έχω το χρόνο. Να πω μόνο, ότι νομίζω, ότι το βασικό πρόβλημα του νομοσχεδίου και του τρόπου που αντιμετωπίζετε την ΑΑΔΕ είναι η εμπιστοσύνη. Και αυτή η εμπιστοσύνη δεν μπορεί να δημιουργηθεί και να καλλιεργηθεί - που χρειάζεται χρόνια να γίνει αυτό - αν δεν υπάρχει περισσότερο λογοδοσία. Μην μου απαντήσετε ότι ήταν δικό μας νομοσχέδιο, για την τρόικα και λοιπά. Σας απάντησε ο κ. Σκανδαλίδης. Το θέμα είναι πως δημιουργούμε θεσμούς στο κράτος λογοδοσίας που και ελέγχει το κράτος στις ανεξάρτητες αρχές την αποτελεσματικότητα και την αυθαιρεσία όταν υπάρχει. Σε αυτό το νομοσχέδιο, αυτό δεν υπάρχει. Δηλαδή, πραγματικά είναι ενός ανδρός αρχή. Και αυτό νομίζω εξηγεί, για να τελειώσω από εκεί που άρχισα, την καχυποψία και τις αντιρρήσεις των εργαζομένων.

Δεν το έχετε σκεφτεί καλά αυτό το νομοσχέδιο, δεν έχετε σκεφτεί πώς να έχετε ένα πλαίσιο που και η ΑΑΔΕ να μπορεί να λογοδοτεί και οι εργαζόμενοι μπορούν να αισθάνονται ότι έχουν ένα πλάνο ζωής που δεν μπορεί να ανατραπεί με αυθαίρετες πράξεις. Όπως καταλαβαίνετε, αυτό δεν είναι εναντίον του συγκεκριμένου διοικητή, είναι εναντίον οποιουδήποτε διοικητή που δεν αισθάνεται την πίεση της λογοδοσίας.

Σας ευχαριστώ πολύ κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Τσακαλώτο. Θα κλείσει τη συνεδρίαση, ο Υφυπουργός Οικονομικών, ο κύριος Απόστολος Βεζυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Θέλω να εκφράσω τα ειλικρινή μου συλλυπητήρια στην οικογένεια του θανόντος εφοριακού υπαλλήλου της ΔΟΥ Κοζάνης. Η πολιτεία έχει χρέος να στηρίξει αυτήν την οικογένεια, να σταθεί δίπλα της.

Επίσης, θέλω να εκφράσω τα θερμά μου συλλυπητήρια στην οικογένεια του θανόντος πρώην βουλευτή Λέσβου του Κομμουνιστικού Κόμματος Ελλάδος Σταύρου Σκοπελίτη.

 Κυρίες και κύριοι συνάδελφοι, στις τρεις συνεδριάσεις της Επιτροπής Οικονομικών, αλλά και στην ακρόαση των φορέων, θεωρώ ότι έγινε μια πλήρης και διεξοδική συζήτηση για το νομοσχέδιο. Η Ανεξάρτητη Αρχή Δημοσίων Εσόδων, η οποία συστάθηκε με το ν.4389 που ψηφίστηκε από το Κοινοβούλιο το Μάιο του 2016, πέρα από τον ανεξάρτητο ρόλο της διαθέτει και διοικητική αυτοτέλεια.

Όπως είπα και στην πρώτη συνεδρίαση της Επιτροπής το περιεχόμενο αυτού του νομοσχεδίου αποτελεί μνημονιακή υποχρέωση της προηγούμενης κυβέρνησης στα πλαίσια της ενίσχυσης της διαφάνειας, της αποτελεσματικότητας και της ανεξαρτησίας της φορολογικής και τελωνειακής διοίκησης. Στον πυρήνα του νομοσχεδίου αποτυπώνεται ένα σύγχρονο μοντέλο λειτουργίας, στο οποίο κυριαρχούν στοιχεία όπως η αξιολόγηση, η δημιουργικότητα, η αποτελεσματικότητα, το πεδίο ευθύνης των κρατικών λειτουργών και η σύνδεση των οικονομικών απολαβών με μετρήσιμα αποτελέσματα και την επίτευξη στόχων. Όλα αυτά που ως στοιχεία οφείλουν να κυριαρχούν επαγγελματικά στον δημόσιο τομέα.

Τα νέα στοιχεία που διέπουν το μισθολόγιο των εργαζομένων στην Ανεξάρτητη Αρχή Δημοσίων Εσόδων εξελίσσουν το σημερινό πλαίσιο. Το ενιαίο μισθολόγιο που ισχύει για όλο το δημόσιο τομέα συνεχίζει να ισχύει και αποτελεί τη βάση και τη σταθερά των οικονομικών απολαβών των εργαζομένων στην ΑΑΔΕ. Η σταθερά αυτή ενισχύεται με την ειδική μισθολογική απολαβή που χορηγείται βάσει του περιγράμματος θέσης εργασίας και συνδέεται με το πεδίο ευθύνης και τα καθήκοντα κάθε υπαλλήλου στη θέση εργασίας που κατέχει. Η σύνδεση ενός μέρους της αμοιβής με το περίγραμμα θέσης εργασίας αποτελεί βασική αρχή αυτού του νομοσχεδίου και του νέου συστήματος διαχείρισης του ανθρώπινου δυναμικού.

Οφείλω να επισημάνω ότι ως Αρχή δεν εισάγεται για πρώτη φορά με αυτό το νομοσχέδιο. Προβλέπεται ήδη στο άρθρο 17 του ν. 4354/2015, όπου αναφέρεται ρητά το εξής: «Στους υπαλλήλους που υπάγονται στη διάταξη του παρόντος», δηλαδή, στους υπαλλήλους όλου του δημοσίου « δύνανται να χορηγείται αμοιβή, η οποία συνδέεται με την περιγραφή και αξιολόγηση της θέσης εργασίας. Απαραίτητη προϋπόθεση για τη χορήγηση της εν λόγω αμοιβής είναι η αναλυτική περιγραφή, βαθμολόγηση και αξιολόγηση των θέσεων εργασίας του κάθε φορέα». Στη δεύτερη παράγραφο του ίδιου άρθρου προβλέπεται ότι «το ύψος της αμοιβής της προηγούμενης παραγράφου συμψηφίζεται με την προσωπική διαφορά».

Συνεπώς γίνεται αντιληπτό ότι οι βασικές αρχές αυτού του νομοσχεδίου ήδη έχουν τεθεί μέσω προηγούμενου νόμου για όλο το δημόσιο. Εξειδικεύονται και υλοποιούνται μέσα από μία σειρά μέριμνας, έτσι ώστε κανένας υπάλληλος να μην αμειφθεί λιγότερο σε σχέση με το σημερινό καθεστώς και από την άλλη πλευρά εξορθολογίζοντας τις αμοιβές ανάλογα με την προσδοκία της θέσης που κατέχει ο κάθε υπάλληλος.

Η ειδική, λοιπόν, αυτή μισθολογική απολαβή συμψηφίζει την υφιστάμενη προσωπική διαφορά και ενσωματώνει το τυχόν επίδομα θέσης - ευθύνης που λαμβάνουν σήμερα οι υπάλληλοι της Ανεξάρτητης Αρχής Δημοσίων Εσόδων. Όπως ανέφερα και στην ομιλία μου επί της αρχής μέχρι σήμερα ο μηχανισμός της προσωπικής διαφοράς οδηγούσε τις αποδοχές των υπαλλήλων σε στασιμότητα, αφού οι μισθολογικές ωριμάνσεις ήταν μόνο ονομαστικές και δεν συνιστούσαν ουσιαστική αύξηση του μισθού. Επίσης, οι μισθοί των πρωτοδιοριζόμενων υπαλλήλων δεν συνιστούσαν κίνητρο για την προσέλκυση στελεχών με ικανότητες και υψηλό ποιοτικό και εργασιακό επίπεδο.

Αποτελεί δυσάρεστο απολογισμό το γεγονός ότι το 1/3 των επιτυχόντων σε διαγωνισμούς του ΑΣΕΠ έχει αποποιηθεί το διορισμό του, το οποίο είχε σαν αποτέλεσμα την μη επαρκή στελέχωση της ΑΑΔΕ. Πρέπει να τονιστεί ότι οι απαιτήσεις που υπάρχουν για τη λειτουργία της Ανεξάρτητης Αρχής Δημοσίων Εσόδων είναι υψηλές.

Με το νέο μισθολόγιο ο ενιαίος μισθός ενός εργαζομένου θα αποτελείται από τον βασικό μισθό, τα επιδόματα και την ειδική αμοιβή της θέσης εργασίας με βάση το πεδίο ευθύνης και τα καθήκοντα του, η οποία ενσωματώνει την προσωπική διαφορά και τυχόν επίδομα θέσης ευθύνης που λαμβάνουν σήμερα οι υπάλληλοι της Ανεξάρτητης Αρχής Δημοσίων Εσόδων. Οι νέοι υπάλληλοι που δεν λαμβάνουν σήμερα την «προσωπική διαφορά» θα αμείβονται με μισθό αντίστοιχο με τα καθήκοντα τους, όπως και οι παλαιότεροι συνάδελφοί τους. Η θέσπιση ετήσιου μπόνους αποτελεί ουσιαστική καινοτομία που συνδέεται με την αξιολόγηση μετρήσιμων αποτελεσμάτων που θα συναρτάται από την επίτευξη των στόχων που ανατίθενται βάσει καθηκόντων με ταυτόχρονη συνεισφορά στην επίτευξη των στόχων της αρχής.

Θετικό στοιχείο επίσης είναι, ότι το σύνολο των αποδοχών υπολογίζεται στον προσδιορισμό της σύνταξης. Σε πρακτικό επίπεδο, αυτό σημαίνει, ότι η ενσωμάτωση της προσωπικής διαφοράς στο μισθό, θα συνδέεται και με μία σημαντική αύξηση στη σύνταξη.

Νομίζω, ότι έχουν ξεκαθαρίσει πλέον τα πράγματα για όσους ενδεχομένως εξέφραζαν κάποιες ανησυχίες και ενστάσεις, για αλλοίωση ή παραβίαση μισθολογικών δικαιωμάτων.

Με τη ψήφιση αυτού του νομοσχεδίου, είναι ξεκάθαρο ότι:

Πρώτον, δεν μειώνεται κανένας μισθός σε σχέση με το προηγούμενο μισθολογικό καθεστώς.

Δεύτερον, διατηρούνται οι οικογενειακές παροχές στο μισθό των υπαλλήλων.

Τρίτον, διατηρείται το επίδομα επικίνδυνης και ανθυγιεινής εργασίας και χορηγείται εφόσον συντρέχουν οι προϋποθέσεις.

Τέταρτον, στο νέο ειδικό μισθολόγιο εντάσσονται οι μόνιμοι και δόκιμοι πολιτικοί δημόσιοι υπάλληλοι της Ανεξάρτητης Αρχής Δημοσίων Εσόδων, οι υπάλληλοι με σχέση εργασίας ιδιωτικού δικαίου αορίστου και ορισμένου χρόνου που υπηρετούν στην Αρχή, καθώς και οι μετακλητοί υπάλληλοι, οι σύμβουλοι και συνεργάτες του διοικητή της Ανεξάρτητης Αρχής Δημοσίων Εσόδων.

Κυρίες και κύριοι συνάδελφοι, στο πλαίσιο της αναγκαιότητας επανεκκίνησης της οικονομίας, στο νομοσχέδιο προβλέπεται, ότι η Ανεξάρτητη Αρχή Δημοσίων Εσόδων, δύναται να προχωρήσει σε πρόσληψη προσωπικού με σχέση εργασίας ιδιωτικού δικαίου ορισμένου χρόνου και για διάστημα 36 μηνών. Η στελέχωση της Ανεξάρτητης Αρχής Δημοσίων Εσόδων, αποτελεί καίριο στόχο, προκειμένου οι υπηρεσίες της να ανταποκριθούν στον σχεδιασμό και την υλοποίηση των έργων, τα οποία θα υλοποιηθούν στο πλαίσιο του ταμείου ανάκαμψης και ανθεκτικότητας της ΕΕ και για να διασφαλιστεί η απορρόφηση της χρηματοδότησής τους κατά τη διάρκεια των ετών 2021-2023, λαμβανομένων υπόψιν ιδίως των ασφυκτικών χρονικών ορίων. Η Ανεξάρτητη Αρχή, παίζει καθοριστικό ρόλο στη διατήρηση και ενίσχυση της δημοσιονομικής σταθερότητας. Οφείλει διαρκώς να εξελίσσεται, να κινείται με υψηλές ταχύτητες, να αναβαθμίζει το επίπεδο της απόδοσης και της αποτελεσματικότητας του ανθρώπινου δυναμικού της. Το νέο μισθολόγιο είναι ένα ουσιαστικό βήμα προς αυτή τη κατεύθυνση.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι συνάδελφοι, στο σημείο αυτό ολοκληρώθηκε η συζήτηση του σχεδίου νόμου του Υπουργείου Οικονομικών, «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων».

Πριν προχωρήσουμε στη ψηφοφορία επί των άρθρων και του συνόλου, ανακεφαλαιώνουμε με τις θέσεις των κομμάτων επί της αρχής.

Η ΝΔ, δια του εισηγητή κ. Πασχαλίδη, ψηφίζει υπέρ.

Ο ΣΥΡΙΖΑ, δια του εισηγητή κ. Αλεξιάδη, επιφυλάσσεται.

Το Κίνημα Αλλαγής, διά του Ειδικού Αγορητή κ. Σκανδαλίδη, επιφυλάσσεται.

Το ΚΚΕ., δια της Ειδικής Αγορήτριας κυρίας Κομνηνάκα, ψηφίζει κατά.

Η ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ, διά του Ειδικού Αγορητή κ. Βιλιάρδου, ψηφίζει κατά.

Το ΜέΡΑ25, διά του Ειδικού Αγορητή κ. Αρσένη, ψηφίζει κατά.

Εισερχόμαστε στην ψήφιση επί των άρθρων.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 25, γίνονται δεκτά κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή, εάν το σχέδιο νόμου γίνεται δεκτό στο σύνολό του.

Δεκτό κατά πλειοψηφία.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Σας ευχαριστούμε πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.Παρόντες ήταν οι Βουλευτές κ.κ. Παναγιώτα (Νόνη) Δούνια, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Εμμανουήλ (Μάνος) Κόνσολας, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτης Καππάτος, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Νικόλαος Καραθανασόπουλος, Μαρία Κομνηνάκα, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 17.30΄λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**